Forslag til Rådets forordning (EF) om miljøforanstaltninger i udviklingslandene i forbindelse med bæredygtig udvikling (96/C 20/04) KOM(95) 294 endelig udg. - 95/0161(SYN)

(Forelagt af Kommissionen den 28. juni 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S og 130 W,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Det er nødvendigt at skabe en bæredygtig udvikling og bidrage med reel integration af miljøaspektet i udviklingsprocessen;

passende instrumenter og forsøgsforanstaltninger er fundamentale elementer i denne integration på alle berørte områder;

der tages hensyn til Europa-Parlamentets beslutning af 14. maj 1992 om miljø og udviklingssamarbejde;

Fællesskabet og medlemsstaterne har vedtaget Rio-erklæringen og handlingsprogrammet Agenda 21;

Fællesskabet og medlemsstaterne har ratificeret konventionerne om biologisk diversitet og klimaændring og har undertegnet konventionerne om ørkendannelse, og de har således forpligtet sig til at tage hensyn til, at de mere udviklede parter og de parter, der er under udvikling, har et fælles, men differentieret ansvar på området;

der henvises til resolution fremsat af Rådet og repræsentanterne for medlemsstaternes regeringer den 1. februar 1993 om et fællesskabsprogram for politik og handling i forbindelse med miljø og bæredygtig udvikling;

det er vigtigt at integrere de interne og eksterne aspekter i Fællesskabets miljøpolitik for at få en sammenhængende løsning på de problemer, der blev rejst af UNCED, bl.a. hvordan de globale miljøændringer indvirker på miljøet i Fællesskabet;

specielt i forbindelse med klimaændringer og bevarelsen af de biologiske og genetiske ressourcer og diversitet (også i havet, på kysterne og i jorden) får lokale virkninger ubestrideligt følger for hele jordkloden og de fremtidige generationer og indvirker desuden på EF-borgernes velfærd, sundhed og sikkerhed, navnlig med hensyn til adgang til genetiske ressourcer;

Fællesskabet og medlemsstaterne har underskrevet konventionen om bekæmpelse af ørkendannelse;

de finansielle instrumenter, som Fællesskabet råder over i øjeblikket med hensyn til bevarelse og bæredygtig udvikling, vil kunne kompletteres på nyttig vis;

der bør fastsættes bestemmelser om finansiering af de foranstaltninger, der er omhandlet i denne forordning;

der bør fastsættes bestemmelser for foranstaltningernes gennemførelse, særlig for deres form, modtagerne og beslutningsprocedurerne -

UDSTEDT FØLGENDE FORORDNING:

Artikel 1

Fællesskabet bidrager med finansiel støtte og faglig kompetence til foranstaltninger, der sigter mod at gøre det lettere at integrere miljøaspektet i processen for bæredygtig udvikling i udviklingslandene.

Artikel 2

1. De foranstaltninger, der skal gennemføres i henhold til denne forordning, rettes fortrinsvis mod følgende områder:

- bevarelse af den biologiske diversitet gennem bevarelse af økosystemer og de nødvendige levesteder for at beskytte artsmangfoldigheden og truede arters overlevelsesmuligheder og ved identifikation og evaluering af de biologiske ressourcer

- forbedring af miljøet, særlig bymiljøet, med planer for forvaltning af affald, spildevand og luftforurening i forbindelse med fysisk planlægning

- bevarelse af kystområder ved nedbringelse af årsagerne til forureningen og støtte til initiativer til bæredygtig forvaltning af marine økosystemer

- anvendelse og overførsel af teknologier tilpasset de miljømæssige vanskeligheder, særlig på energiområdet

- forbedring af praksis for bevarelse af jordbunden og for forvaltning i forbindelse med opdræt, beskyttelse af skovdækket og bekæmpelse af ørkendannelse

- tilpasning af produktionsprocessen i udviklingslandene og styrkelse af alle økonomiske beslutningstageres opmærksomhed på miljømæssige begrænsninger, som kan influere på handelen med udviklingslandene (f.eks. miljønormer, etiketter, certificering).

2. Følgende foranstaltninger, i form af pilotforanstaltninger med katalysatorvirkning, er støtteberettigede:

- pilotforanstaltninger i marken, som kan bidrage til bæredygtig udvikling, miljøbeskyttelse samt bæredygtig forvaltning af naturressourcerne

- udarbejdelse af retningslinjer og instrumenter, som skal fremme bæredygtig udvikling og integrere miljøet, særlig i form af planer og programmer

- analyse af virkningerne for miljøet (konsekvensundersøgelser) og evaluering af projekter, programmer, strategier og politikker i udviklingslandene.

3. Der rettes særlig opmærksomhed mod:

- foranstaltninger til udvikling af udviklingslandenes institutionelle kapacitet, både nationalt, regionalt og lokalt

- lokalbefolkningens medvirken ved identifikationen, planlægningen og gennemførelsen af foranstaltningerne.

Artikel 3

Støttemodtagerne og samarbejdspartnerne omfatter ikke blot lande og regioner, men også decentraliserede tjenester, regionale organisationer, offentlige agenturer, traditionelle og lokale samfund, private aktører og industrier, kooperativer, ikke-statslige organisationer og repræsentative sammenslutninger for lokalbefolkningen.

Artikel 4

1. De midler, der kan tages i brug inden for rammerne af de i artikel 2 omhandlede foranstaltninger, omfatter undersøgelser, faglig bistand, uddannelse og andre ydelser, leveringer og forskellige arbejder samt revisioner og evaluerings- og kontrolmissioner.

2. Fællesskabets finansiering kan dække både investerings- og driftsudgifter, bortset fra udgifter til indkøb af fast ejendom, i udenlandsk eller lokal valuta, alt efter behov. Driftsudgifter dækkes kun i lanceringsfasen, bortset fra når der er tale om uddannelses- og forskningsprogrammer, og dækningen mindskes gradvis.

3. Det tilstræbes systematisk, at aktører og partnere, som foranstaltningen i sidste ende skal komme til gode (lande, lokalsamfund, virksomheder og andre) yder bidrag, særlig finansielle bidrag, inden for rammerne af deres muligheder og i forhold til den enkelte foranstaltnings særlige art.

4. Der søges samfinansieringsmuligheder, specielt med medlemsstaterne og med multilaterale, regionale og andre organisationer. Der træffes foranstaltninger, som kan understrege, at der er tale om Fællesskabet i forbindelse med støtte, der ydes i henhold til denne forordning.

5. For at styrke sammenhængen og komplementariteten mellem foranstaltninger finansiert af Fællesskabet og foranstaltninger finansieret af medlemsstaterne og samtidig sikre optimal effektivitet af samtlige foranstaltninger, træffer Kommissionen alle de nødvendige koordineringsforanstaltninger:

a) indførelse af et system for systematisk udveksling af oplysninger om foranstaltninger, som Fællesskabet og medlemsstaterne har finansieret, eller hvor de påregner at indgå i finansieringen

b) koordinering på stedet via regelmæssige møder og informationsudveksling mellem Kommissionens og medlemsstaternes repræsentanter i modtagerlandet.

Artikel 5

Finansiel støtte i henhold til denne forordning ydes i form af gavebistand.

Artikel 6

1. Det pålægges Kommissionen at forberede, vedtage og forvalte de i denne forordning omhandlede foranstaltninger efter budgetprocedurerne og andre gældende procedurer, herunder proceduren i finansieringsforordningen vedrørende De Europæiske Fællesskabers budget.

2. Afgørelser vedrørende foranstaltninger, hvis finansiering i henhold til denne forordning overstiger 2 mio. ECU, samt alle ændringer af disse foranstaltninger, der medfører overskridelser på mere end 20 % af det oprindeligt fastsatte beløb til den pågældende foranstaltning, træffes efter proceduren i artikel 7.

3. Alle konventioner og finansieringskontrakter, som indgås i henhold til denne forordning, skal bl.a. indeholde en bestemmelse om, at Kommissionen og Revisionsretten kan foretage kontrol på stedet efter de sædvanlige bestemmelser, som Kommissionen fastsætter i henhold til de gældende bestemmelser, navnlig bestemmelserne i finansieringsforordningen vedrørende Fællesskabernes almindelige budget.

4. I det omfang foranstaltningerne udmøntes i finansieringsaftaler mellem Fællesskabet og modtagerlandet, indeholder de bestemmelser om, at Fællesskabets finansiering ikke dækker udgifter til betaling af skatter, told og afgifter.

5. Udbud og aftaler er åbne for deltagelse på lige fod af alle fysiske og juridiske personer i medlemsstaterne og modtagerlandet. Dette kan udvides til at omfatte andre udviklingslande.

6. Leveringerne skal have oprindelse i medlemsstaterne, modtagerlandet eller andre udviklingslande. I særlige, behørigt begrundede tilfælde kan leveringerne have oprindelse i andre lande.

Artikel 7

1. Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand, dvs. alt efter hvilket land eller hvilken region, der er modtager af foranstaltningerne:

a) for landene i Afrika, Vestindien og Stillehavet: FED-udvalget, der er nedsat i henhold til artikel 21 i den interne aftale nr. 91/401/EØF om finansiering og forvaltning af Fællesskabets bistand inden for rammerne af den fjerde AVS-EØF-konvention, vedtaget den 16. juli 1990 af medlemsstaternes repræsentanter forsamlet i Rådet

b) for Middelhavslandene: MED-udvalget, der er nedsat ved artikel 6 i Rådets forordning (EØF) nr. 1762/92 vedtaget den 29. juni 1992

c) for landene i Latinamerika og Asien: ALA-udvalget, der er nedsat ved artikel 15 i Rådets forordning (EØF) nr. 443/92 vedtaget den 25. februar 1992.

2. Kommissionens repræsentant forelægger udvalget udkast til de foranstaltninger, der skal træffes. Udvalget afgiver udtalelse om udkastet inden for en frist, som formanden kan fastsætte under hensyntagen til, hvor meget det pågældende spørgsmål haster, idet der eventuelt gennemføres en afstemning.

Udtalelsen opføres i mødeprotokollen, og desuden har de enkelte medlemsstater ret til at anmode om, at deres holdning angives i protokollen.

Kommissionen tager i videst muligt omfang hensyn til udvalgets udtalelse. Den underretter udvalget om, hvorledes den har taget hensyn til den pågældende udtalelse.

3. En gang om året udveksles der synspunkter på grundlag af Kommissionens repræsentants fremlæggelse af de generelle retningslinjer for de foranstaltninger, der skal gennemføres i løbet af det kommende år, i forbindelse med et fælles møde mellem de tre udvalg, der er omhandlet i stk. 1.

Artikel 8

Efter hvert regnskabsår forelægger Kommissionen Europa-Parlamentet og Rådet en årsrapport, der indeholder et resumé af de foranstaltninger, der er finansieret i årets løb, og en evaluering af gennemførelsen af denne forordning i løbet af regnskabsåret.

Resuméet indeholder bl.a. oplysninger om de aktører, med hvilke der er indgået gennemførelsesaftaler eller -kontrakter.

Rapporten indeholder ligeledes et resume af eventuelle eksterne evalueringer vedrørende særlige foranstaltninger.

Artikel 9

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.